## L’IVAM projecta ‘Black Christmas’, una de les pel·lícules de terror ‘slasher’ més influents

*** La doctora en Estètica i Cine, Celia Cuenca, analitzarà com han evolucionat els rols femenins dins del gènere de terror
* Esta és la tercera sessió del cicle de cine ‘Sessió expandida’, a càrrec de Las Entendidas**

L’Institut València d’Art Modern (IVAM) projecta la pel·lícula *Black Christmas*, considerada una de les pel·lícules de terror *slasher* més influents, el pròxim 16 de desembre, a les 19:00 hores, dins del cicle de cine ‘Sessió expandida’.

El llargmetratge, dirigit per Bob Clark en 1974, ha establit les bases de l’*slasher*, un subgènere del cine de terror caracteritzat per la seua violència gràfica, escenes de suspens i la presència d’un assassí emmascarat.

Abans de la projecció, la doctora en Estètica i Cine Contemporani, Celia Cuenca, oferirà una xarrada sobre les pel·lícules d’este subgènere i analitzarà com han evolucionat els rols femenins dins del gènere de terror. Celia Cuenca investiga entorn de la teoria de la imatge i el disseny de producció. Ha impartit ponències sobre el cine contemporani en la Universitat de Granada i de Salamanca. En 2024 va publicar *Universos cercanos* (Barlin Libros), un assaig sobre la història i l’estètica de la ciència-ficció cinematogràfica.

La xarrada és la tercera sessió del cicle de cine ‘Sessió expandida’, conduït per Adriana Cabeza i Alexia Guillot, conegudes amb el nom de Las Entendidas. El projecte, que va comptar amb la participació del periodista i escriptor Juan Sanguino en la primera sessió, du a terme projeccions mensuals de pel·lícules que habitualment queden fora dels circuits d’exhibició de la ciutat i es completa a través de ‘La cinefília de l’IVAM’, un grup de cineclub estable que oferix la possibilitat de participar en sessions temàtiques exclusives.

Esta iniciativa s’emmarca dins de l’aposta de l’IVAM per disciplines noves, com el cine o la música. L’assistència a cada una de les sessions del cicle de cine és lliure fins a completar aforament.

Fecha: 15/12/2025